เอซกรุ๊ปดัน2ประกันติดท็อปเทน
สามัคคีประกันผนึกเอซ กรุ๊ป ดันแบรนด์ชับบ์ติดท็อปเทนในตลาด
17 ก.พ. 2559

สามัคคีประกันผนึกเอซ กรุ๊ป ดันแบรนด์ชับบ์ติดท็อปเทนในตลาด
น.ส.นิตยา พิริยะธรรมวงศ์  กรรมการผู้จัดการ บริษัท สามัคคีประกันภัย เปิดเผยว่า กลุ่มเอซ (ACE GROUP) ในฐานะบริษัทแม่ เตรียมจะให้บริษัทในไทยที่มีอยู่ 3 บริษัทใช้แบรนด์ชับบ์ (CHUBB) ที่กลุ่มเอซซื้อมาทั้งหมด ประกอบด้วย บริษัทประกันวินาศภัย 2 แห่ง คือ สามัคคีประกันภัย ที่จะเปลี่ยนชื่อเป็นชับบ์ สามัคคีประกันภัย และบริษัท เอซ ไอเอ็นเอ โอเวอร์ซีส์ อินชัวรันซ์ อีก 1 แห่ง เป็นบริษัทประกันชีวิต คือ เอซ ไลฟ์
ทั้งนี้ ในส่วนธุรกิจประกันวินาศภัยกลุ่มเอซคาดหวังให้บริษัทประกันภัย 2 แห่งผนึกกำลังผลักดันให้ชับบ์ขึ้นไปติด 1 ใน 10 ของบริษัทประกันวินาศภัยให้ได้ โดยปัจจุบันสามัคคีประกันภัยอยู่อันดับที่ 11  มีส่วนแบ่งการตลาด 2.6% ขณะที่เอซ ไอเอ็นเอ โอเวอร์ซีส์ อินชัวรันซ์ อยู่อันดับ 13 ส่วนแบ่งการตลาด 2.4% หากรวมทั้งสองบริษัทจะมีมาร์เก็ตแชร์ประมาณ 5%
“จะควบรวมทั้งสองแห่งเข้าด้วยกันหรือไม่ ต้องรอดูนโยบายจากบริษัทแม่ก่อน แต่หากมีการควบรวมก็จะกลายเป็นประกันภัยรายใหญ่ทันที” น.ส.นิตยา กล่าว
น.ส.นิตยา กล่าวว่า เอซมีความชำนาญด้านเทเลมาร์เก็ตติ้งและไดเรกต์ลูกค้ารายย่อย ประกันทรัพย์สินขนาดใหญ่ แต่ไม่มีสาขา เพราะเป็นสาขาต่างประเทศ ไม่สามารถเปิดสาขาได้ตามกฎหมายไทย ขณะที่สามัคคีประกันภัยมีช่องทางแบงก์แอสชัวรันส์ มีสาขา 16 สาขา ทั้งสองบริษัทจึงมีจุดเด่นและความเชี่ยวชาญที่ไม่เหมือนกัน
สำหรับชับบ์มีจุดเด่น 3 ประการ คือ 1.ความสามารถในการรับประกันภัยที่สูงมาก มีสินค้าที่หลากหลายให้บริการลูกค้าและคู่ค้าได้ทุกกลุ่มทุกพื้นที่ 2.การให้บริการโดยเฉพาะสินไหมทดแทนต้องรวดเร็ว  และ 3.การดำเนินการที่ตอบโจทย์ลูกค้าและคู่ค้าให้ได้มากที่สุด